**Air France** (formálne: *Société Air France, S.A.*), vystupuje pod značkou **AIRFRANCE**, je francúzsky národný letecký dopravca so sídlom v Paríži. Je dcérskou spoločnosťou Air France-KLM Group. Domovským letiskom Air France je Letisko Charlesa de Gaulla v Paríži, odkiaľ je spoločnosťou denne odbavených približne 1 700 letov do 211 destinácií. V roku 2015 spoločnosť prepravila 46 803 000 cestujúcich a v roku 2016 pre Air France pracovalo 84 602 zamestnancov. 

V súčasnosti je väčšinovým vlastníkom spoločnosti stále francúzsky štát, ktorý však svoj podiel postupne predáva. Air France je zakladajúcim členom aliancie SkyTeam. V roku 2004 Air France prevzali kontrolu nad holandskou leteckou spoločnosťou KLM, čím vznikla najväčšia letecká spoločnosť na svete z hľadiska tržieb s názvom Air France-KLM. Vlastnícky podiel štátu sa po zlúčení leteckých spoločností zmenšil na 44%. Medzi dcérske spoločnosti Air France patrí regionálna Air France Hop a nízkonákladová Transavia France.

História
--------

Air France vznikli 7. októbra 1933 zlúčením spoločností Air Orient, Air Union, Compagnie Générale Aéropostale, Compagnie Internationale de Navigation aérienne (CIDNA) a Société Générale des Transports aériens (SGTA). SGTA, ktorá vznikla v roku 1919 ako Lignes Aériennes Farman, bola prvým komerčným leteckým dopravcom vo Francúzsku. Spoločnosť CIDNA viedla od 20. rokov 20. storočia linku z Paríža do juhovýchodnej Európy cez Prahu, kde mala technickú základňu. V tejto spoločnosti mala Československá republika významnú kapitálovú účasť. Po vzniku Air France lietali na základe dohody u spoločnosti aj česko-slovenskí piloti.

Douglas DC-3 (F-BAXP) v službách Air France na letisku v Manchestri, 6. júl 1952
Počas druhej svetovej vojny sa spoločnosť Air France premiestnila do Casablancy v Maroku. Dňa 26. júna 1945 boli všetci francúzski leteckí dopravcovia znárodnení a 29. decembra toho istého roku bol vydaný dekrét, na základe ktorého boli Air France splnomocnené prevádzkovať všetky letecké linky na území Francúzska. Dňa 1. januára 1946 bola spoločnosť obnovená pod názvom *Société Nationale Air France*. Od tohto roku sa tiež na palubách lietadiel Air France začali objavovať stevardky. Na pravidelných linkách po Európe spoločnosť vtedy lietala s typom Douglas DC-3. Dňa 1. júla 1946 Air France otvorili linku z Paríža do New Yorku s technickými medzipristátiami na doplnenie paliva v írskom Shannone a kanadskom Gandere, na ktorú nasadili lietadlá Douglas DC-4. V rokoch 1947 až 1965 spoločnosť prevádzkovala lietadlá Lockheed Constellation na prepravu cestujúcich a nákladu po celom svete.

V 50. rokoch 20. storočia Air France prevádzkovali najdlhšiu sieť liniek na svete. V roku 1952 spoločnosť presúva svoju operačnú a technickú základňu do nového Južného terminálu na letisku Paríž-Orly. V auguste 1953 Air France začali lietať s prúdovým dopravným lietadlom de Havilland Comet 1A na linke Paríž – Rím – Bejrút, čím vstúpili do prúdovej éry. Dobré meno tohto typu lietadla však poškodili vážne nehody u spoločnosti BOAC v roku 1954 spôsobené únavou materiálu v tlakovej kabíne, najmä u obdĺžnikových okien, ktoré boli príčinou náhleho poklesu tlaku. Preto boli tieto verzie ihneď stiahnuté z prevádzky a náhradou bolo spoľahlivé lietadlo Comet 4 s okrúhlymi oknami, ktoré však už Air France nezakúpili.

Air France natrvalo vstúpili do prúdovej éry v roku 1960, kedy do flotily zaradili prúdové dopravné lietadlá Sud-Aviation SE 210 Caravelle a Boeing 707. Dňa 1. februára 1963 francúzska vláda formalizovala rozdelenie liniek medzi Air France a ich konkurentmi zo súkromného sektora. Air France sa mali stiahnuť zo západnej Afriky (okrem Senegalu), strednej Afriky (okrem Burundi a Rwandy), južnej Afriky (vrátane Juhoafrickej republiky), Líbye v severnej Afrike, Bahrajnu a Ománu na Blízkom východe, Srí Lanky v južnej Ázii, Indonézie, Malajzie a Singapuru v juhovýchodnej Ázii, Austrálie, Nového Zélandu a tiež aj Novej Kaledónie a Tahiti. Tieto linky boli pridelené spoločnosti Union de Transports Aériens (UTA), novej francúzskej súkromnej leteckej spoločnosti, ktorá vznikla zlúčením dopravcov TAI a UAT. UTA tiež získala exkluzívne práva lietať medzi Japonskom, Novou Kaledóniou a Novým Zélandom, Južnou Afrikou a ostrovom Réunion v Indickom oceáne, a tiež aj Los Angeles a Tahiti.

Boeing 747-128 (F-BPVC) spoločnosti Air France na Letisku Charlesa de Gaulla v Paríži, september 1977
Airbus A300B2-101 (F-BVGA) spoločnosti Air France pristáva na letisku Heathrow v Londýne, 11. december 1976
V roku 1970 boli Air France jednou z prvých leteckých spoločností, ktoré uviedli do prevádzky širokotrupé dopravné lietadlo Boeing 747-100, vtedy najväčšie lietadlo sveta určené na komerčnú prepravu osôb. Od roku 1974 začali Air France presúvať väčšinu svojich operácií na Letisko Charlesa de Gaulla v Paríži. Do začiatku 80. rokov Air France lietali z letiska Orly iba na Korziku, Martinik, Guadeloupe, prevádzkovali väčšinu liniek do Francúzskej Guyany, na ostrov Réunion, do regiónu Maghreb, východnej Európy (okrem ZSSR), južnej Európy (okrem Grécka a Talianska) a jednu dennú linku do New Yorku-JFK. V roku 1974 sa Air France tiež stali prvou leteckou spoločnosťou na svete, ktorá uviedla do prevádzky lietadlo Airbus A300, prvé komerčné dopravné lietadlo spoločnosti Airbus Industrie. V sedemdesiatych rokoch sa uskutočnila ďalšia výnimočná udalosť pre spoločnosť, keď 21. januára 1976 Air France nasadili do pravidelnej letovej prevádzky prvé a jediné plnohodnotné nadzvukové dopravné lietadlo Concorde (sovietsky Tu-144 bol po necelých troch rokoch a 55. uskutočnených letoch s cestujúcimi stiahnutý z prevádzky). Nadzvukový inauguračný let Concordu (F-BVFA) u Air France sa uskutočnil po trase Paríž-Charles de Gaulle – Dakar – Rio de Janeiro-Galeão. Úvodný let na linke Paríž-Charles de Gaulle – Washington-Dulles uskutočnil 24. mája 1976 tiež Concorde s imatrikulačnou značkou F-BVFA. Na linke do New Yorku-JFK Air France prvýkrát nasadili Concorde 22. novembra 1977. Let z Paríža do New Yorku trval 3 hodiny a 23 minút pri približne dvojnásobnej rýchlosti zvuku. Schválenie letov Concordu do Spojených štátov bolo spočiatku odopreté z dôvodu protestov proti nadmernej hlučnosti lietadla.

Concorde (F-BVFC) spoločnosti Air France na Letisku Charlesa de Gaulla v Paríži, 17. jún 1983
V roku 1983 Air France začali ako prvá európska letecká spoločnosť lietať s cestujúcimi do Kórejskej republiky. V roku 1986 francúzska vláda upustila od politiky rozdelenia prepravných práv na pravidelné linky medzi spoločnosťami Air France, Air Inter a UTA. Tieto zmeny umožnili spoločnosti UTA otvoriť pravidelné linky do nových destinácií v oblasti pôsobenia Air France a konkurovať im na týchto linkách. Paríž-Charles de Gaulle – San Francisco sa stala prvou linkou, na ktorej UTA konkurovala Air France. Air France odpovedali predĺžením niektorých letov Paríž-Charles de Gaulle – Los Angeles do Papeete, na Tahiti, kde konkurovali UTA na linke Los Angeles – Papeete. V roku 1988 sa Air France a Air Inter stali prvými leteckými spoločnosťami, ktoré nasadili lietadlá Airbus A320 na krátkych trasách.

Dňa 12. januára 1990 boli operácie Air France, Air Inter a UTA zlúčené do rozšírených Air France. Akvizícia UTA a Air Inter spoločnosťou Air France bola súčasťou vládneho plánu začiatkom 90. rokov 20. storočia s cieľom vytvoriť jednotného národného leteckého dopravcu s úsporami z rozsahu a globálnym dosahom na boj proti potenciálnym hrozbám liberalizácie vnútorného trhu leteckej dopravy EÚ. V júni 1999 vytvorili Air France a Delta Air Lines dvojstranné transatlantické partnerstvo.

Po roku 2000 Air France prešli množstvom krízových udalostí, ktoré postihli sektor leteckej dopravy, ako napr. teroristické útoky 11. septembra 2001 a epidémia SARS v Ázii. Dňa 22. júna 2000 sa Air France stali zakladajúcim členom aliancie leteckých spoločností SkyTeam. V roku 2004 došlo k zlúčeniu Air France a KLM, čím vznikli Air France-KLM, najväčšia letecká spoločnosť na svete z hľadiska tržieb.

Koncom roku 2015 Air France čelili finančnej kríze, ktorá sa ešte zhoršila štrajkom pilotov proti spoločnosti. Air France na štrajk odpovedali oznámením o zrušení približne 2 900 pracovných miest. V decembri 2015 spoločnosť avizovala vyradenie svojho posledného lietadla typu Boeing 747-400 so špeciálnym scénickým letom 14. januára 2016. Air France prevádzkovali Boeingy 747 v niekoľkých verziách od roku 1970. V januári 2017 Air France získali prvý Boeing 787-9 Dreamliner. V júli 2017 spoločnosť Air France-KLM uzavrela strategické partnerstvo s leteckými spoločnosťami Delta Air Lines, China Eastern Airlines a Virgin Atlantic Airways, čím sa upevnili už existujúce väzby medzi týmito dopravcami. V roku 2018 Air France okrem iného oznámili, že od septembra toho istého roku rušia linky do Iránu z obavy, že tieto linky už nie sú komerčne životaschopné v dôsledku predefinovaných sankcií USA.

Destinácie
----------

Air France v súčasnosti lietajú do 211 pravidelných a sezónnych destinácií v Európe, Ázii, Afrike, Severnej a Južnej Amerike.

### Codeshare

Air France majú tzv. codeshare dohodu a v súčasnosti prevádzkujú spoločné lety so spoločnosťami: 

* Aeroflot
* Aerolíneas Argentinas
* Aeroméxico
* Air Antilles
* Air Astana
* Air Austral
* Air Burkina
* Air Corsica
* Air Europa
* Air France Hop
* Air Malta
* Air Mauritius
* Air Serbia
* Air Seychelles
* Air Tahiti Nui
* airBaltic
* Aircalin
* Austrian Airlines
* Azerbaijan Airlines
* Bangkok Airways
* Belavia
* Bulgaria Air
* China Eastern Airlines
* China Southern Airlines
* CityJet
* Copa Airlines
* Copa Airlines Colombia
* Croatia Airlines
* Czech Airlines
* Delta Air Lines
* Etihad Airways
* Finnair
* Garuda Indonesia
* Gol Transportes Aéreos
* Georgian Airways
* IndiGo
* ITA Airways
* Japan Airlines
* Kenya Airways
* KLM
* Korean Air
* LATAM Brasil
* Luxair
* Middle East Airlines
* Qantas
* Saudia
* Singapore Airlines
* Sky Express
* Swiss International Air Lines
* TAAG Angola Airlines
* TAROM
* Ukraine International Airlines
* Vietnam Airlines
* WestJet
* Widerøe
* Winair

Flotila
-------

Turistická trieda na palube Boeingu 777-300ER spoločnosti Air France
Premium Economy trieda na palube Boeingu 777-300ER
Obchodná trieda v Boeingu 787-9
Sedadlá La Première triedy v Boeingu 777-300ER
Večera podávaná v obchodnej triede na palube Boeingu 777-300ER počas letu New York-JFK – Paríž-Charles de Gaulle
### Súčasná flotila

Flotila Air France pozostávala v júni 2022 z nasledujúcich lietadiel:

| Flotila osobných dopravných lietadiel Air France |
| --- |
| Lietadlo | V prevádzke | Fotografia | Objednávky | Počet sedadiel | Poznámky |
| F | J | W | Y | Spolu |
| Airbus A220-300 | 9 |  | 51 | — | 20 | — | 128 | 148 | Náhrada za lietadlá Airbus A318 a A319. |
| Airbus A318-100 | 12 |  | — | — | 18 | — | 113 | 131 | Air France sú najväčším prevádzkovateľom lietadiel A318.Stroje budú vyradené a nahradia ich Airbusy A220-300. |
| Airbus A319-100 | 25 |  | — | — | 20 | — | 122 | 142 | Budú vyradené a nahradia ich Airbusy A220-300. |
| 123 | 143 |
| Airbus A320-200 | 41 |  | — | — | 20 | — | 154 | 174 | Dve lietadlá sú vo farbách aliancie SkyTeam. |
| 18 | 160 | 178 |
| Airbus A321-100 | 5 |  | — | — | 20 | — | 182 | 202 |  |
| Airbus A321-200 | 14 |  | — | — | 20 | — | 182 | 202 | Jedno lietadlo je vo farbách SkyTeam. |
| Airbus A330-200 | 15 |  | — | — | 36 | 21 | 167 | 224 |  |
| Airbus A350-900 | 17 |  | 21 | — | 34 | 24 | 266 | 324 | Náhrada za staršie Boeingy 777-200ER. |
| Boeing 777-200ER | 19 |  | — | — | 40 | 24 | 216 | 280 | Staršie lietadlá budú vyradené a nahradené Airbusmi A350-900. |
| 28 | 260 | 312 |
| Boeing 777-300ER | 43 |  | — | 4 | 58 | 28 | 206 | 296 | Celosvetovo prvý používateľ.Tri lietadlá sú vo farbách SkyTeam. |
| — | 42 | 24 | 315 | 381 |
| 14 | 28 | 430 | 472 |
| Boeing 787-9 | 10 |  | — | — | 30 | 21 | 228 | 279 |  |
| Flotila Air France Cargo |
| Airbus A350F | — |  | 4 | nákladný | Dodávky lietadiel majú začať v roku 2025.Nahradia Boeingy 777F. |
| Boeing 777F | 2 |  | — | nákladný | V roku 2025 budú vyradené a nahradené Airbusmi A350F. |
| Spolu | 212 |  | 76 |  |  |

Referencie
----------

1. ↑  Marson, Peter. *The Lockheed Constellation Series*, Air-Britain (Historians) Ltd, 1982, ISBN 0-85130-100-2, s. 137 – 141.
2. 1 2 3 4   *Air France (Airline, France)* [online]. fotw.net, [cit. 2019-06-14]. Dostupné online.
3. ↑  *Aeroplane – Airline of the Month: UTA – Five-star independent*, č. 109, No. 2798, s. 4 – 6, Temple Press, Londýn, 3. jún 1965.
4. ↑   *Airliner Classic: Airbus A300  the beginning for a giant* [online]. key.aero, [cit. 2019-06-14]. Dostupné online.
5. ↑   *Decades of Safe Flying Come to an End* [online]. questia.com, [cit. 2019-06-14]. Dostupné online.
6. ↑   *Air France Celebrates 25th Years in Korea* [online]. koreatimes.co.kr, 2008-09-25, [cit. 2019-06-14]. Dostupné online.
7. ↑   *France - The Role of Competition Policy in Regulatory Reform* [online]. oecd.org, [cit. 2019-06-14]. Dostupné online.
8. ↑   *COMPETITION LAW AND POLICY IN FRANCE* [online]. oecd.org, [cit. 2019-06-14]. Dostupné online.
9. ↑   *FRANCE FROWNS ON COMPETITION* [online]. joc.com, [cit. 2019-06-14]. Dostupné online.
10. ↑   *Histoire de l'aéronautique* [online]. aeroweb-fr.net, [cit. 2019-06-15]. Dostupné online.
11. ↑   *Pilot who found the right trajectory* [online]. ft.com, [cit. 2019-06-15]. Dostupné online.
12. ↑   *Air France to cut 2,900 jobs reports say* [online]. bbc.com, [cit. 2019-06-15]. Dostupné online.
13. ↑   *Air France verabschiedet sich vom Jumbo* [online]. aero.de, 2015-12-08, [cit. 2019-06-15]. Dostupné online.
14. ↑  OSTROWER, Jon. *Four huge airlines on three continents are creating a virtual super-airline* [online]. money.cnn.com, [cit. 2019-06-15]. Dostupné online.
15. ↑   *British Airways, Air France halting flights to Iran from next month* [online]. reuters.com, [cit. 2019-06-15]. Dostupné online.
16. 1 2   *New codeshare agreement between Air France* [online].. Dostupné online.
17. ↑   *Air France-KLM signs codeshare agreement with Indigo Airlines* [online]. 26 December 2021. Dostupné online.
18. ↑   *ITA Airways, accordo di codeshare con Air France* [online]. 2021-12-09. Dostupné online. (Italian)
19. ↑   *QANTAS AND AIR FRANCE RENEW PARTNERSHIP TO OFFER CUSTOMERS MORE TRAVEL OPTIONS BETWEEN AUSTRALIA AND FRANCE* [online].. Dostupné online.
20. ↑   *Air France-KLM Signs Codeshare Agreement with Singapore Airlines and SilkAir* [online]. 13 April 2017. Dostupné online.
21. ↑   *Singapore Airlines And SilkAir Sign Codeshare Agreement With Air France-KLM* [online].. Dostupné online. Archivované 2018-12-09 z originálu. (po anglicky)
22. ↑   *Air France/Widerøe begins codehare-service from July 2018* [online].. Dostupné online.
23. ↑   *Air France Fleet Details and History* [online]. planespotters.net, [cit. 2022-06-28]. Dostupné online.
24. ↑   *Evolution of the Air France-KLM fleet* [online]. 30 July 2019. Dostupné online. (po anglicky)
25. 1 2   *Air France's Fleet Plans: What Does The Future Hold?* [online]. 2020-07-27. Dostupné online. (po anglicky)
26. ↑  KAMINSKI-MORROW, David. *Air France orders more A350s to replace A380 fleet* [online]. 12 December 2019. Dostupné online.
27. ↑   *Air France-KLM Orders 10 More Airbus A350s* [online]. 11 December 2019, [cit. 2019-12-11]. Dostupné online.
28. ↑   *Air France takes delivery of its first A350 XWB* [online]. [Cit. 2019-10-06]. Dostupné online.
29. ↑  GUBISCH, Michael. *KLM to introduce A350 in 2020* [online]. London, UK: Flight Global, 6 January 2017. Dostupné online.
30. ↑   *Air France Fleet Details and History* [online].. Dostupné online.
31. ↑   *Boeing 777-300 map - 472 seats* [online].. Dostupné online.
32. ↑   *The Air France-KLM Group takes a next step in optimization of the long-haul fleet* [online]. 28 June 2019. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Air France**

Externé odkazy
--------------

* Oficiálna stránka


|  |  |
| --- | --- |
| Portal | Portál letectvoFrancúzsky portál |